Document ID: 32003R2303

Κανονισμός (ΕΚ) αριθ. 2303/2003 της Επιτροπής
της 29ης Δεκεμβρίου 2003
όσον αφορά τους ειδικούς κανόνες σήμανσης των οίνων που εισάγονται από τις Ηνωμένες Πολιτείες της Αμερικής
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1493/1999 του Συμβουλίου, της 17ης Μαΐου 1999, για την κοινή οργάνωση της αμπελοοινικής αγοράς(1), και ιδίως το άρθρο 53,
Εκτιμώντας τα ακόλουθα:
(1) Ο κανονισμός (ΕΚ) αριθ. 753/2002 της Επιτροπής, της 29ης Απριλίου 2002, για τη θέσπιση ορισμένων λεπτομερειών εφαρμογής του κανονισμού (ΕΚ) αριθ. 1493/1999 του Συμβουλίου όσον αφορά την περιγραφή, την ονομασία, την παρουσίαση και την προστασία ορισμένων αμπελοοινικών προϊόντων(2) περιλαμβάνει ορισμένες παρεκκλιτικές διατάξεις σχετικά με τη σήμανση των οίνων που εισάγονται από τις Ηνωμένες Πολιτείες της Αμερικής, οι οποίες λήγουν στις 31 Δεκεμβρίου 2003.
(2) Λαμβάνοντας υπόψη ότι οι διμερείς συμφωνίες που διεξάγονται με τις Ηνωμένες Πολιτείες της Αμερικής δεν θα περατωθούν πριν από το τέλος του έτους, και προκειμένου να αποφευχθεί οιαδήποτε εμπορική διαταραχή, πρέπει να προβλεφθεί παράταση των κανόνων που εφαρμόζονται στους οίνους που εισάγονται από τις Ηνωμένες Πολιτείες της Αμερικής, ανάλογα με την πρόοδο των εν λόγω διαπραγματεύσεων.
(3) Τα μέτρα που προβλέπονται στον παρόντα κανονισμό είναι σύμφωνα με τα τη γνώμη της επιτροπής διαχείρισης οίνων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Οι οίνοι που εισάγονται από τις Ηνωμένες Πολιτείες της Αμερικής μπορούν να περιγραφούν από το όνομα του κράτους και να συμπληρώνονται, ενδεχομένως, από το όνομα της county ή της αμπελουργικής περιφέρειας, ακόμη και αν ο εν λόγω οίνος προέρχεται μόνο κατά 75 % από σταφύλια που συγκομίζονται στο εν λόγω κράτος ή σε μία μόνον county της οποίας φέρει το όνομα, με την προϋπόθεση ότι ο οίνος αυτός θα παράγεται εξ ολοκλήρου από σταφύλια που συγκομίστηκαν στην επικράτεια των Ηνωμένων Πολιτειών της Αμερικής.
2. Οι οίνοι που εισάγονται από τις Ηνωμένες Πολιτείες της Αμερικής μπορούν να φέρουν το όνομα μιας ποικιλίας ακόμη και αν ο εν λόγω οίνος προέρχεται μόνον κατά 75 % από σταφύλια που προέρχονται από την ποικιλία της οποίας φέρει το όνομα, με την προϋπόθεση ότι η ποικιλία αυτή θα είναι καθοριστική για τα χαρακτηριστικά του εν λόγω οίνου.
Άρθρο 2
Ο παρών κανονισμός εφαρμόζεται την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιανουαρίου 2004 και μέχρις ενάρξεως ισχύος της συμφωνίας που θα προκύψει από τις διαπραγματεύσεις με τις Ηνωμένες Πολιτείες της Αμερικής, οι οποίες διεξάγονται για να καταλήξουν σε συμφωνία σχετικά με το εμπόριο του οίνου η οποία αφορά κυρίως τις οινολογικές πρακτικές καθώς και την προστασία των γεωγραφικών ενδείξεων, και το αργότερο έως τις 31 Δεκεμβρίου 2005.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 29 Δεκεμβρίου 2003.

Labels: 3
17
18